Et storkepar er tirsdag eftermiddag blevet set på en mark ved Bislev nær Nibe.

Det var et forholdsvis sjældent syn, der tirsdag eftermiddag mødte en af TV2 Nords brugere på en mark ved Bislev syd for Nibe. Her tog to hvide storke sig et hvil. Brugeren nåede at finde sin telefon frem og fik både taget billeder og en video af storkeparret, der siden lettede. Det er ikke første gang dette forår, der er storkevisit i Nordjylland. I marts fik Kevin Pedersen et glimt af en stork på en mark ved Volstrup i nærheden af Sæby. - Jeg er da ikke i tvivl. Langt næb og røde ben. Det er bestemt en stork, sagde han dengang. Og der er nok heller ingen tvivl om, at det er et par hvide storke, der tirsdag eftermiddag opholdt sig på marken ved Bislev. Bestanden er blevet lille Den hvide stork er ifølge Dansk Ornitologisk Forening en af de danske fugle, som er gået mest tilbage gennem de seneste par hundrede år. Fra at være en ganske almindelig fugl med en samlet bestand på 10.000 par i starten af 1800-tallet er antallet af storke gennem 1900-tallet reduceret voldsomt. Tidligere var der også adskillige storke i Nordjylland, men sådan er det ikke længere. - Alle mennesker kendte den, og den gik efter bonden på marken, når han pløjede. Man ved, at ved Veddum i Himmerland var der op mod 135 par, har naturjournalist Søren Skov tidligere fortalt. I dag er der få ynglende storkepar i Danmark, hvor de særligt holder til i Sønderjylland. - Der er sket det, at storken er blevet pløjet ud af landet. Det nuværende landbrugslandskab er ikke storkevenligt, fortæller Søren Skov. Storken lever blandt andet af padder, slanger, fisk, insekter, snegle og fugleunger. En hvid stork kan blive op til 25 år.